KIRJALLINEN KYSYMYS E-2970/00 esittäjä(t): Erik Meijer (GUE/NGL) neuvostolle. Neuvoston jäsenistä annetut epätäydelliset ja epäajantasaiset tiedot.



Virallinen lehti nro 151 E , 22/05/2001 s. 0033 - 0034



KIRJALLINEN KYSYMYS E-2970/00 esittäjä(t): Erik Meijer (GUE/NGL) neuvostolle (25. syyskuuta 2000) Aihe: Neuvoston jäsenistä annetut epätäydelliset ja epäajantasaiset tiedot 1. Onko neuvosto tietoinen, että neuvoston jäsenluettelo, joka jaettiin parlamentin Strasbourgissa 4.8. syyskuuta pidetyn istunnon aikana, sisälsi muun muassa seuraavat tiedot neuvoston alankomaalaisista jäsenistä: Tri A. Peper, sisäasioista ja kansallisista suhteista vastaava ministeri; K.G. de Vries, sosiaali- ja työministeri; Tri W.A.F.G. Vermeend, varainhoidosta vastaava valtiosihteeri? 2. Voiko neuvosto vahvistaa, että edellisessä kohdassa ensiksi mainittu henkilö lopetti kyseisten tehtävien hoitamisen 13. maaliskuuta 2000 ja että kaksi muuta henkilöä ovat vastanneet täysin muista politiikan aloista 24. maaliskuuta 2000 alkaen? Mistä syystä nämä henkilöt mainitaan edelleen neuvoston jäseninä, vaikka heidän toimintansa jatkuminen kyseisiä aloja käsittelevissä ministerineuvostoissa olisi laitonta? 3. Voiko neuvosto lisäksi selittää, miksi kaikki ministerit ja valtiosihteerit (paitsi saksalaiset ja itävaltalaiset) on mainittu etunimeltä, mutta akateemiset tittelit on jätetty pois, kun taas neuvoston alankomaalaisten jäsenten kohdalla on toimittu päinvastoin? Miksi neuvoston alankomaalaiset jäsenet on esitetty luettelossa tavalla, joka asettaa heidät suhteelliseen nimettömyyteen ja lisää etäisyyttä suureen yleisöön, jota heidän on tarkoitus edustaa? 4. Onko neuvosto valmis ryhtymään toimiin sen varmistamiseksi, että tulevat neuvoston jäsenluettelot ovat ajantasaisia ja yhdenmukaisia? Vastaus (22. joulukuuta 2000) Neuvosto kiittää arvoisaa parlamentin jäsentä kysymyksistä ja esittää seuraavaa: - Neuvoston pääsihteeristö laatii aika ajoin kaikilla Euroopan unionin virallisilla kielillä luettelon niistä jäsenvaltioiden hallitusten jäsenistä, jotka yleensä osallistuvat neuvoston istuntoihin. Luettelosta käyvät ilmi kaikkien pääministerien, ministerien ja valtiosihteerien suku- ja etunimet sekä toimenkuvat. - Aina kun jonkin jäsenvaltion hallituksen kokoonpano muuttuu, luettelo päivitetään niiden tietojen perusteella, jotka on julkaistu kyseisen jäsenvaltion virallisessa lehdessä. Alankomaiden osalta luettelo päivitettiin huhtikuussa 2000, Alankomaiden hallituksen ministerinvaihdoksia seuranneen kuukauden aikana. - Luettelot annetaan säännöllisesti tiedoksi Euroopan parlamentin ja komission toimivaltaisille yksiköille. Asiakirja, johon arvoisa parlamentin edustaja viittaa, on Euroopan parlamentin julkaisema. - Jäsenvaltioiden hallitusten kokoonpano on nähtävillä myös Internet-sivulla http://europa.eu.int/idea seuraavien otsakkeiden alla: Haku organisaatioyksikön mukaan, seuraavaksi Toimielin, sitten Euroopan unionin neuvosto ja Neuvoston istuntoihin yleensä osallistuvat jäsenvaltioiden hallitusten edustajat. - Lisäksi Euroopan yhteisöjen virallisten julkaisujen toimistolta ilmestyy vuosittain julkaisu Toimielinhakemisto Kuka kukin on Euroopan unionissa? Viimeinen versio on peräisin tammikuulta 2000 (viimeinen mahdollinen tietojen jättämisen ajankohta) ja siinä siis mainitaan kaikki senhetkiset hallitusten jäsenet, myös arvoisan parlamentin jäsenen mainitsemat henkilöt. Neuvoston pääsihteeristössä taas julkaistaan syksyisin Ote toimielinhakemistosta. - Virheet, joihin arvoisa parlamentin jäsen viittaa, lienevät satunnaisia.